  Анжелика Тихонова корреспондент Удмуртъёслэн Гербер шулдыръяськонзы Ижкарын, дышем сямъя, 12-тӥ инвожое Кызьпу арамаын ортчоз. Туэ сое Удмурт кун филармония но Ижкарысь Индустри ёрослэн администрациез дасяло. Кыӵе азбаръёс ужалозы, кин шулдыртоз, мар вылез луоз, со сярысь ивортодэтъя «Удмуртия» агентстволэн корреспондентэзлы филармониысь эстрадая «Шулдыр ӝыт» ансамбльлэн валтӥсь администраторез, ужрадлэн филармони ласянь валтӥсь кураторез, «Удмурт Кенеш» огазеяськонлэн ёзчиез Михаил Михайлов вераз. Туэ кар шулдыръяськон Театрлэн арез, Тазалыклэн арез но М. Т. Калашниковлы вордӥськем дырысеныз 100 ар тырмон улсын ортчоз. Сценаристэз но режиссёрез луоз Удмурт кун филармониысь эстрадая «Шулдыр ӝыт» ансамбльлэн чеберлыкъя кивалтӥсез Наталья Ушакова. Шулдыръяськон 11 часын кутскоз, соку ик вӧсясьёс ӝукез вӧсяны ӧдъялозы. Нош 13 часын вань куноос но Ижкар ёросъёсысь делегациос арама кузя парадэн ортчозы.  Отчы пыриськозы «Удмурт Кенеш» ёзэтъёс, вылӥ но шоръёзо ӧнер дышетсконниос, мер огазеяськонъёс, лыдӟиськон юртъёс, творческой самодеятельной коллективъёс, музейёс, нылпи садъёс но школаос. Со делегациос, араматӥ ортчыса, ваёзы но понозы одӥг пуртые - удмурт веме амалэн - ӝуклы дасям кеньырен пичиесь пуйыос Михаил Михайлов, Герберлэн филармони ласянь валтӥсь кураторезУжрадэ вуэмъёсты валтӥсь сцена вылын Ижкарысь «Инвожо», «Задор мылкыд», «Чильтэр», «Ӟардон», «Тюрагай», «Эшъёс» ансамбльёс но мукет ӧтем коллективъёс, Кузебай Герд нимо гимназиысь нылпиослэн «Чебеляй» ансамбльзы, филармониысь «Италмас» но «Шулдыр ӝыт» ансамбльёс шулдыртозы. Парке пырисьёсты «Арсенал-бэнд» духовой оркестр пумиталоз. Пичи сценаын (альтернативной сцена шуиськом сое) луозы йӧскалык театрлэсь тунсыко возьматонъёс, йӧскалык библиотекалэсь нылпиослы кылбур лыдӟонъёс, литературной вожвылъяськонъёс, «Шунды» огазеясконлэсь квестъёс (станциосын ветлыса вожвылъяськонъёс). Озьы ик мылкыд карись арганчиос вожвылъяськозы Михаил Михайлов, Герберлэн филармони ласянь валтӥсь кураторезКонцерт бере вань люкаськемъёслы позыръяськон кутскоз. Сое ди-джей MIT (Александр Митюхин) нуоз. Туэ нырысьсэ кар Герберын трактористъёслэн, гырись-кизисьёслэн тунсыко вожвылъяськонзы ортчоз. Герберез адӟыны вуэмъёс понна пӧртэм азбаръёс усьтӥськозы.  - Историяя, кылъя но литературая удмурт институтлэн азбараз пиналъёслы археологи песочница лэсьтозы, вашкала книгаосын, кигожтэм изданиосын адӟытон радъялозы; - Кузебай Герд нимо йӧскалык музейлэн азбараз вашкала удмурт дӥсьёсты возьматозы, отын ик удмурт дӥсен туспуктэмъёс лэсьтыны но мастер-классъёсы пыриськыны луоз; - «Лудорвай» музей-заповедниклэн азбараз аръян шуккыны, табань, перепеч пыжыны дышетозы, синпелетъёсын лавказы ужалоз; - «Удмурт Кенеш» огазеяськонлэн азбарез. Со сяна, «Мугур» студилэн, Кузебай Герд нимо гимназилэн, Туризмъя но киужъя йӧскалык центрлэн но мукетъёсызлэн азбаръёссы усьтӥськозы. Куролэсь киужъёсын, книга-журналъёсын, синпельёсын, кузьымъёсын вузкарон-адӟытонъёс ужалозы. Озьы ик Кызьпу арамаын удмурт калык шудонъёс ортчозы. Вань мылкыд карисьёс круген шудонъёсы, шальыосын шудонъёсы, тури кукен вожвылъяськонэ, кутэн шудонэ пыриськыны быгатозы. Ватсалом, Ижын Гербер шулдыръяськон Удмуртиысь лулчеберетъя министерство но Ижкар администраци юрттэмен ортче.  Тодэ вайытом, «Гербер» элькун шулдыръяськон Эгра ёросысь Нюнягуртын 29-тӥ инвожое ортчоз. Тегъёс: Мерлык Ижкар Удмуртия Гербер удмуртъёс Кызьпуарама  